*Projekts*

LATVIJAS REPUBLIKAS MINISTRU KABINETS

2020. gada\_\_\_\_\_\_\_\_\_\_ Noteikumi Nr.\_\_\_

Rīga (prot.Nr.\_\_ \_\_.§)

**Noteikumi par aizdomīgu darījumu ziņojumu un sliekšņa deklarācijas iesniegšanas kārtību un saturu**

*Izdoti saskaņā ar* [*Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma*](https://likumi.lv/ta/id/178987-noziedzigi-iegutu-lidzeklu-legal%20izacijas-un-terorisma-finansesanas-noversanas-likums) *31.6 panta trešo daļu un likuma „Par nodokļiem un nodevām” 22.2 panta sesto daļu*

**I. Vispārīgie jautājumi**

1. Noteikumi nosaka:

1.1 kārtību, kādā persona tiek reģistrēta Finanšu izlūkošanas dienesta Finanšu izlūkošanas datu saņemšanas un analīzes sistēmā (turpmāk – Sistēma);

1.2. kārtību, kādā sniedzami ziņojumi par aizdomīgiem darījumiem (turpmāk – ziņojumi) un to saturu;

1.3. gadījumus, kad iesniedzama sliekšņa deklarācija, sliekšņa deklarācijas iesniegšanas kārtību un saturu;

1.4. kārtību, kādā Finanšu izlūkošanas dienests nosūta Valsts ieņēmumu dienestam Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma subjektu (turpmāk – likuma subjekts) ziņojumus par aizdomīgiem darījumiem un sliekšņa deklarāciju nodokļu jomā.

2. Sistēma ir valsts informācijas sistēma, kuras pārzinis un turētājs ir Finanšu izlūkošanas dienests. Finanšu izlūkošanas dienests uztur un attīsta Sistēmu un nodrošina Sistēmas drošības pārvaldību atbilstoši valsts informācijas sistēmai normatīvajos aktos noteiktajām drošības prasībām.

3. Finanšu izlūkošanas dienesta uzturētā tīmekļvietne (<https://goaml.fid.gov.lv>) (turpmāk – Finanšu izlūkošanas dienesta tīmekļvietne) ir daļa no Sistēmas un Finanšu izlūkošanas dienests nodrošina, ka, izmantojot tā tīmekļvietni, iespējams:

3.1. lejupielādēt XML shēmas struktūru jeb XSD (XML *Schema Definition*) (turpmāk – XSD) ziņojumu un sliekšņa deklarācijas iesniegšanai. XSD saturs tiek noteikts atbilstoši Apvienoto Nāciju Organizācijas Narkotiku un noziedzības novēršanas biroja izstrādās programmas goAML nosacījumiem;

3.2. likuma subjektiem un Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 3.1 pantā minētajām personām (turpmāk – citas personas) iesniegt ziņojumus;

3.3. likuma subjektiem iesniegt sliekšņa deklarāciju;

3.4. saņemt Finanšu izlūkošanas dienesta pieprasījumus vai cita veida informāciju Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma IV2, V un X nodaļā paredzētajos gadījumos, kā arī nosūtīt atbildes uz Finanšu izlūkošanas dienesta pieprasījumiem.

**II. Sistēmas lietotāja tiesību iegūšana un pārvaldīšana**

4. Likuma subjekts vai cita persona vai to deleģēts pārstāvis (turpmāk – sistēmas lietotāja galvenais pārstāvis) piesaka Sistēmas lietotāja tiesības Finanšu izlūkošanas dienesta tīmekļvietnē, aizpildot elektronisku pieteikumu un pievienojot dokumentu kopijas, kas apliecina tiesības pārstāvēt likuma subjektu vai citu personu, ja vien pārstāvības tiesības neizriet no Latvijas Republikas Uzņēmumu reģistra informācijas.

5. Pēc pieteikumā un pievienoto dokumentu kopijās iekļautās informācijas pārbaudes Finanšu izlūkošanas dienesta Sistēmā tiek aktivizēts Sistēmas lietotāja konts, kas piesaistīts unikālam ziņotāja identifikatoram. Finanšu izlūkošanas dienests neaktivizē Sistēmas lietotāja kontu gadījumā, ja likuma subjekts nav reģistrējies pie uzraudzības un kontroles institūcijas.

6. Sistēmas lietotāja galvenais pārstāvis nodrošina citu Sistēmas lietotāja pārstāvju kontu pārvaldību, apstiprinot vai bloķējot to piekļuvi Sistēmas lietotāja kontam.

7. Ja mainās Sistēmas lietotāja galvenais pārstāvis, Sistēmas lietotājs nodrošina Sistēmas lietotāja konta pārvaldības pārņemšanu un nodošanu jaunam Sistēmas lietotāja galvenajam pārstāvim.

**III. Ziņojumu un sliekšņa deklarācijas iesniegšana**

8. Ziņojumus un sliekšņa deklarāciju iesniedz elektroniski, izmantojot Finanšu izlūkošanas dienesta tīmekļvietnē pieejamo tiešsaistes formu vai augšupielādējot XML (*Extensible Markup Language*) datni, kas izveidota atbilstoši Finanšu izlūkošanas dienesta tīmekļvietnē publicētajai XSD. Citas personas ziņojumu Finanšu izlūkošanas dienestam var iesniegt arī kā iesniegumu rakstveidā vai elektroniskā veidā, parakstītu ar elektronisko parakstu vai izmantojot tiešsaistes formas, kuras pieejamas Vienotajā valsts un pašvaldību pakalpojumu portālā (www.latvija.lv).

9. Iesniedzot ziņojumu un sliekšņa deklarāciju, iesniedzējs piekrīt Finanšu izlūkošanas dienesta noteiktajiem “Biznesa prasību nosacījumiem”, kas ir publicēti Finanšu izlūkošanas dienesta tīmekļvietnē, un apņemas tos ievērot, iesniedzot ziņojumu vai sliekšņa deklarāciju.

10. Ziņojumus un sliekšņa deklarāciju, kas nav iesniegti atbilstoši šajos noteikumos noteiktajām prasībām, Finanšu izlūkošanas dienestam ir tiesības nepieņemt un nereģistrēt.

11. Ja Finanšu izlūkošanas dienests veic izmaiņas šo noteikumu 3.1. apakšpunktā minētajā XSD, tas publicē jauno XSD savā tīmekļvietnē:

11.1. ne vēlāk kā sešus mēnešus pirms izmaiņu spēkā stāšanās, ja izstrādāta jauna shēmas struktūra;

11.2. ne vēlāk kā divus mēnešus pirms izmaiņu spēkā stāšanās, ja veiktas izmaiņas esošajā XSD shēmas struktūrā.

12. [Likuma](https://likumi.lv/ta/id/178987-noziedzigi-iegutu-lidzeklu-legalizacijas-un-terorisma-un-proliferacijas-finansesanas-noversanas-likums) subjekti šo noteikumu 16.1. 16.2., 16.3., 16.4., 16.5. un 16.6. apakšpunktā minētajos gadījumos reizi nedēļā iesniedz Finanšu izlūkošanas dienestam sliekšņa deklarāciju par katru iepriekšējā periodā veiktu darījumu starp likuma subjektu un viņa klientu. Likuma subjekts var apvienot vairākas sliekšņa deklarācijas vienā, iekļaujot tajā informāciju par vienu no šo noteikumu 16.punktā minēto darījumu vai darbību veidiem.

13. Likuma subjekti sliekšņa deklarāciju šo noteikumu 12. punktā minētajā kārtībā iesniedz arī šo noteikumu 16.7. apakšpunktā minētajos gadījumos.

14. Iepriekšējais periods šo noteikumu izpratnē ir periods no iepriekšējās sliekšņa deklarācijas iesniegšanas dienas.

15. Likuma subjekti iesniedz sliekšņa deklarāciju par katru darījumu un darbību, kas atbilst šo noteikumu 16.punktā minētajai summai *euro* vai tās ekvivalentam citā valūtā pēc Eiropas Centrālās bankas publicētā *euro* atsauces kursa darījuma veikšanas dienā. Ja darījumā tiek izmantota ārvalstu valūta, kurai Eiropas Centrālā banka nepublicē *euro* atsauces kursu, aprēķiniem izmanto pasaules finanšu tirgus atzīta finanšu informācijas sniedzēja periodiskajā izdevumā vai tā tīmekļvietnē publicēto jaunāko valūtas tirgus kursu attiecībā pret *euro*.

16. Likuma subjekti iesniedz Finanšu izlūkošanas dienestam sliekšņa deklarāciju šādos gadījumos:

16.1. attiecībā uz visiem likuma subjektiem, ciktāl tie nodrošina maksājumu pakalpojumus Maksājumu pakalpojumu un elektroniskās naudas likuma izpratnē, kas saistīti ar skaidras naudas darījumiem vai pārrobežu maksājumiem:

16.1.1.klients veic skaidras naudas darījumu, kura apmērs ir ekvivalents 7000 *euro* vai vairāk, izņemot gadījumu, ja inkasācijas pakalpojuma ietvaros skaidra nauda tiek ieskaitīta vai izņemta no pakalpojuma sniedzēja klienta konta kredītiestādē vai finanšu iestādē;

16.1.2. klients nosūta vai saņem pārrobežu maksājumu, kura apmērs ir ekvivalents 500 000 *euro* vai vairāk;

16.2. attiecībā uz apdrošināšanas komersantiem un starpniekiem, ciktāl tie veic vai sniedz dzīvības apdrošināšanas vai citus ar līdzekļu uzkrāšanu saistītus apdrošināšanas pakalpojumus, – izmaksātās apdrošināšanas atlīdzības vai atpirkumu summa ir ekvivalenta 100 000 *euro* vai vairāk;

16.3. attiecībā uz privātajiem pensiju fondiem – izmaksātā papildpensijas kapitāla summa ir ekvivalenta 100 000 *euro* vai vairāk;

16.4. attiecībā uz kapitālsabiedrībām un kredītiestādēm, kas nodarbojas ar ārvalstu valūtas skaidrās naudas pirkšanu un pārdošanu, – darījums, kurā klients pērk vai pārdod ārvalstu valūtu skaidrā naudā, kuras apmērs ir ekvivalents 5000 *euro* vai vairāk;

16.5. attiecībā uz izložu un azartspēļu organizētājiem – darījums, kura apmērs ir ekvivalents 2000 *euro* vai vairāk un kurā klientam izmaksā laimestu vai veic norēķinus ar klientu, kā arī ja klients pērk, pārdod vai maina spēles dalības līdzekļus vai šajā nolūkā maina valūtu, papildina interaktīvo azartspēļu un interaktīvo izložu kontu vai no tā izņem līdzekļus apmērā, kas ir ekvivalents 2000 *euro* vai vairāk;

16.6. attiecībā uz personām, kas nodarbojas mākslas un antikvāro priekšmetu apritē, – darījuma apmērs ir ekvivalents 50 000 *euro* vai vairāk;

16.7. attiecībā uz zvērinātiem notāriem – mantinieks, iesniedzot mantojamās mantas sarakstu ar mantas novērtējumu, mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums pārsniedz 15 000 *euro*.

**IV. Ziņojuma un sliekšņa deklarācijas saturs**

17. Ziņojumā un sliekšņa deklarācijā atbilstoši XSD prasībām iekļauj vismaz šādu informāciju:

17.1. ziņojuma vai sliekšņa deklarācijas reģistrācijas datus;

17.2. Eiropas Savienības vienotās valūtas kodu;

17.3. informāciju par ziņojuma vai sliekšņa deklarācijas iesniedzēju;

17.4. pazīmes kodu atbilstoši klasifikatoru vērtībām:

17.4.1. sliekšņa deklarācijai – atbilstoši šo noteikumu 16. punktā minētajiem gadījumiem;

17.4.2. ziņojumam – informāciju par iespējamo noziedzīgo nodarījumu vai nodarījumiem un vismaz vienutipoloģijas pazīmi;

17.4.3. norādi, ka ziņojums iesniegts par aizdomīgu darījumu nodokļu jomā un nosūtāms Valsts ieņēmumu dienestam;

17.4.4. nepieciešamības gadījumā pievienojamas citas pazīmes, kas raksturo ziņojumu.

17.5. informāciju par darījuma dalībniekiem un to saistītājām personām;

17.6. ziņojumā vai sliekšņa deklarācijā iekļauto personas konta informāciju;

17.7. darījuma informāciju, iekļaujot darījuma summu. Ja darījums veikts ārvalstu valūtā, papildus norāda darījuma summa Eiropas Savienības vienotajā valūtā, norādot konvertēšanas kursu.

18. Ziņojumā, atbilstoši XSD prasībām, papildus šo noteikumu 17. punktā minētajam, norāda:

18.1. ziņojuma iesniegšanas pamatojumu;

18.2. informāciju par Sistēmas lietotāja veiktajām darbībām saistībā ar ziņojumā minēto informāciju;

18.3. IP adresi vai IP adreses, kas izmantotas darījumā;

18.4. informāciju par darījumā iesaistītājiem cita veida līdzekļiem, precēm vai pakalpojumiem, ja tādi ir.

19. Sliekšņa deklarācijai un ziņojumam jāsatur informāciju vismaz par vienu darījumu vai darbību. Sliekšņa deklarācijā un ziņojumā ir iespējams norādīt divu veidu darījumus:

19.1. divu dalībnieku darījumu, kurā norādīts naudas sūtītājs un saņēmējs;

19.2. viena vai vairāk dalībnieku darījumu, kurā norādītas darījuma personas un to loma.

20. Iesniedzot ziņojumu vai sliekšņa deklarāciju, izmantojot Finanšu izlūkošanas dienesta tīmekļvietnē pieejamo tiešsaistes formu, šo noteikumu 17.2. un 17.3. apakšpunktā minētie dati tiek ģenerēti automātiski.

**V. Ziņojumu par aizdomīgu darījumu nodokļu jomā un sliekšņa deklarācijas nosūtīšana Valsts ieņēmumu dienestam**

21. Finanšu izlūkošanas dienestam ir pienākums nekavējoties elektroniski pārsūtīt reģistrēto ziņojumu un sliekšņa deklarāciju Valsts ieņēmumu dienestam ar visiem ziņojumam un sliekšņa deklarācijai pievienotajiem pielikumiem šādos gadījumos:

21.1. likuma subjekts iesniedzis ziņojumu, veicot attiecīgu atzīmi atbilstoši šo noteikumu 17.4.3. apakšpunktam;

21.2. zvērināts notārs iesniedzis sliekšņa deklarāciju par šo noteikumu 16.7. apakšpunktā minēto darbību.

22. Finanšu izlūkošanas dienests nodrošina datu nodošanas un Valsts ieņēmumu dienests nodrošina datu saņemšanas kanālu ziņojumu un sliekšņa deklarāciju saņemšanai neizmainītā veidā. Savstarpējo informācijas apmaiņu par ziņojumiem un sliekšņa deklarācijām nosaka starpresoru vienošanās, kas noslēgta starp Valsts ieņēmumu dienestu un Finanšu izlūkošanas dienestu.

**VI. Noslēguma jautājumi**

23. Kredītiestādes maksātnespējas un likvidācijas procesā, kas uzsākts pirms šo noteikumu spēkā stāšanās, ziņojumu iesniedz elektroniski Sistēmā, izmantojot Finanšu izlūkošanas dienesta uzturēto tīmekļvietni (<https://zinojumi.fid.gov.lv>), augšuplādējot iepriekš sagatavotu *XML* datni vai aizpildot Finanšu izlūkošanas dienesta tīmekļvietnē pieejamo tiešsaistes formu.

24. Atzīt par spēku zaudējušiem šādus Ministru kabineta noteikumus:

24.1. Ministru kabineta 2019. gada 27. augusta noteikumus Nr. 408 "[Noteikumi par kārtību, kādā sniedzami ziņojumi par aizdomīgiem darījumiem](https://likumi.lv/ta/id/308018-noteikumi-par-neparasta-darijuma-pazimju-sarakstu-un-kartibu-kada-sniedzami-zinojumi-par-neparastiem-vai-aizdomigiem-darijumiem)" (Latvijas Vēstnesis, 2019, 182. nr.);

24.2. Ministru kabineta 2019. gada 27. augusta noteikumus Nr. 407 "[Noteikumi par sliekšņa deklarācijas iesniegšanas kārtību un saturu](https://likumi.lv/ta/id/308018-noteikumi-par-neparasta-darijuma-pazimju-sarakstu-un-kartibu-kada-sniedzami-zinojumi-par-neparastiem-vai-aizdomigiem-darijumiem)" (Latvijas Vēstnesis, 2019, 182. nr.);

24.3. Ministru kabineta 2016. gada 22. marta noteikumus Nr. 162 "Noteikumi par kārtību, kādā Valsts ieņēmumu dienestam sniedzami ziņojumi par aizdomīgiem darījumiem" (Latvijas Vēstnesis, 2016, 59. nr.).

25. Noteikumi stājas spēkā 2021. gada 1. jūlijā.

Ministru prezidents A.K.Kariņš

Finanšu ministrs J.Reirs